Diari Oficial de la Generalitat Valenciana


Sumari del DOGV 7397, del 06-11-2014 (2014/10755)

RESOLUCIÓ de 3 de novembre de 2014, del director general d'Administració Local, per la qual es publiquen els estatuts de la Mancomunitat de Serveis Socials i Turisme de Pego, l'Atzúvia i les Valls.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7397

Data del DOGV
:   06-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10574


Data del document
:   03-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 3 de novembre de 2014, del director general d'Administració Local, per la qual es publiquen els estatuts de la Mancomunitat de Serveis Socials i Turisme de Pego, l'Atzúvia i les Valls. [2014/10869]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament o bé a través de les modificacions que opera en certs àmbits de l'organització i del funcionament dels ajuntaments.  
La disposició transitòria onze de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els seus estatuts a la nova regulació, i han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels estatuts de les mancomunitats al contingut d'esta.  
En ambdós supòsits, el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir a la publicació en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat de Serveis Socials i Turisme de Pego, l'Atzúvia i les Valls ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a esta Direcció General d'Administració Local, no s'advertix en estos cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament Orgànic i Funcional de la Presidència, i de la Conselleria de Presidència, i Agricultura, Pesca, Alimentació i Aigua, resolc:  
  
Article únic  
Publicar en el Diari Oficial de la Comunitat Valenciana el text dels estatuts de la Mancomunitat de Serveis Socials i Turisme de Pego, l'Atzúvia i les Valls que es transcriuen a continuació com a annex, atés que s'ha acreditat en l'expedient la legalitat de les actuacions.  
Contra esta resolució que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament recurs contenciós administratiu davant dels jutjats contenciosos administratius en el termini de dos mesos comptadors a partir de l'endemà de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí que els interessats puguen exercitar qualsevol altra via que estimen oportuna.  
  
València, 3 de novembre de 2014.- El director general d'Administració Local: Vicente Saurí Martí  
Estatuts de la Mancomunitat de Serveis Socials i Turisme de Pego, l'Atzúvia i les Valls  
  
Preàmbul  
  
Amb la finalitat de dotar d'un organisme supramunicipal que gestione, rentabilitze i ordene tots aquells serveis i recursos que necessiten els pobles que la integren. És, i ha de ser missió de la Mancomunitat, vetllar per l'àmbit de la seua actuació per a la prestació de serveis d'àmbit supramunicipal.  
  
  
TÍTOL I  
Disposicions generals  
  
CAPÍTOL I  
Constitució de la Mancomunitat  
  
Article 1  
a) Els municipis que històricament han integrat la Mancomunitat, tot emparant-se amb el que disposa l'ordenament jurídic vigent, podran adherir-se a aquesta Mancomunitat.  
b) Els municipis de Pego, l'Atzúvia, la Vall d'Ebo constitueixen la Mancomunitat.  
  
Article 2  
La Mancomunitat, administració pública local, és una entitat territorial amb personalitat jurídica i capacitat d'obrar plena i independent de la dels municipis que la integren, per a l'acompliment dels seus fins específics.  
  
  
CAPÍTOL II  
Seu  
  
Article 3  
La Mancomunitat de Serveis Socials i Turisme de Pego, l'Atzúvia i Les Valls té la seua Seu a la ciutat de Pego, on estaran ubicats els seus òrgans de govern i administració, en concret carrer Ramón y Cajal núm. 14 del municipi de Pego.  
  
  
CAPÍTOL III  
Objectius i fins  
  
Article 4. Objecte  
La Mancomunitat té com a objecte la defensa i la promoció dels interessos comuns dels municipis que la integren i l'organització i la prestació mancomunada de totes aquelles activitats de la seua competència, de conformitat amb els presents estatuts. Podrà promoure, executar i prestar totes aquelles actuacions, obres o serveis, públics o privats, que contribuïsquen a satisfer les necessitats i aspiracions dels municipis integrants relacionats.  
  
Article 5. Competència i potestats  
1. La Mancomunitat té competència per a intervindre en totes les matèries atribuïdes als municipis, especialment quan l'exercici d'eixa competència es faça a un àmbit superior al municipal.  
2. Els municipis adherits, davant la necessitat o conveniència de realitzar actuacions i/o de prestar serveis, amb un àmbit territorial superior al d'un municipi, consideraran prioritàriament l'atenció d'eixa necessitat des de l'ens comarcal que és la Mancomunitat, a la qual hauran de donar audiència abans de resoldre a eixe respecte.  
3. La Mancomunitat es postula davant les altres administracions públiques territorials com a àmbit apte i idoni per a l'atenció de necessitats, la realització d'actuacions i/o la prestació de serveis, amb un àmbit territorial superior al d'un municipi.  
4. La Mancomunitat podrà assumir la delegació de competències, funcions o serveis, ja siguen de simple tramitació o informació, o siguen resolutives, que al seu favor s'aproven per la Generalitat Valenciana o per altres administracions públiques.  
La Mancomunitat, per al compliment del seu objecte, podrà exercir i desenvolupar a tot el seu àmbit competencial i territorial d'actuació, totes les potestats, facultats i funcions atribuïdes als municipis en la condició d'ens públics territorials.  
Entre d'altres les següents:  
a) Potestats reglamentària i d'auto organització.  
b) Potestats tributària i financera.  
c) Potestat de programació o planificació.  
d) Potestats expropiatòria i d'investigació, deslinde i recuperació d'ofici dels seus bens.  
e) Presumpció de legitimitat i executivitat dels seus actes.  
f) Potestats d'execució forçosa i sancionadora.  
g) La potestat de revisió d'ofici dels seus actes i acords.  
h) Les prelacions i preferències i resta de prerrogatives reconegudes a la Hisenda Pública per als crèdits de la mateixa sense perjudici de les que corresponguen a les Hisendes de l'Estat, de les comunitats autònomes i dels municipis, així com la inembargabilitat dels seus bens i drets en el termes previstos a les lleis.  
i) Qualsevol altra potestat o facultat reconeguda a favor dels municipis que poguera resultar adient o necessària per al compliment del fins de la Mancomunitat.  
  
Article 6. Fins i serveis  
1. La Mancomunitat atendrà, entre d'altres, els següents fins:  
a) L'atenció de serveis que la legislació vigent admet que el municipis presten mancomunadament, com són:  
- Avaluació i informació de situacions de necessitat social i atenció immediata a persones en situació o risc d'exclusió social.  
- Informació i promoció de l'activitat turística d'interés i àmbit local.  
- Participar en la vigilància del compliment de l'escolaritat obligatòria.  
b) La realització d'aquells serveis necessaris orientats a que els municipis puguen prestar serveis referenciats en la lletra a).  
c) Promoure i/o suplir a petició d'ells, als ajuntaments en la prestació de serveis en qualsevol altra matèria que, de conformitat a la legislació de l'Estat i de la Comunitat Autònoma vigent en cada moment, siguen susceptibles de ser atesos per una mancomunitat de municipis.  
d) Assumir la prestació de serveis per delegació o per l'adopció de fórmules de gestió compartida a instància de la diputació provincial o d'altres administracions públiques, de conformitat a la normativa de règim local i a la legislació sectorial vigents.  
2. La Mancomunitat podrà realitzar la prestació i explotació dels serveis, d'acord amb qualsevol de les formes previstes a la legalitat vigent per a les entitats públiques.  
3. La prestació de serveis per la Mancomunitat suposarà la seua subrogació en la titularitat del servei.  
4. La Mancomunitat podrà prestar serveis de forma conjunta amb altres mancomunitats o altres administracions públiques mitjançant consorcis, convenis interadministratius o qualsevol altra forma associativa prevista legalment.  
5. Atenent a allò que s'ha exposat als apartats anteriors, així com als preceptes art. 4 i 5, qualsevol prestació de servei o activitat no prevista en l'enumeració de l'apartat 1 a) del present precepte es tramitarà com una modificació constitutiva prevista en la Llei.  
  
  
TÍTOL II  
Òrgans, atribucions i funcionament  
  
CAPÍTOL I  
Òrgans  
  
Article 7. Òrgans  
1. Els òrgans de la Mancomunitat seran representatius dels ajuntaments mancomunats d'acord amb el que disposen els següents articles.  
  
2. Els òrgans necessaris de la Mancomunitat són:  
a) el Ple.  
b) la Presidència  
c) la Vicepresidència o Vicepresidències  
d) les comissions informatives.  
CAPÍTOL II  
El Ple  
  
Article 8  
El ple és l'òrgan de govern i administració de la Mancomunitat.  
  
Article 9  
El ple de la Mancomunitat estarà integrat pels vocals representants de les entitats mancomunades.  
  
Article 10  
1. Els integrants del Ple són els següents  
a). Primers vocals: Ho seran els/les alcaldes/sses dels municipis mancomunats, que seran membres del Ple.  
b) Segons vocals: Ho seran un/una regidor/a elegit/da pel Ple de cada ajuntament, per majoria absoluta.  
2. Tots els vocals podran participar als debats.  
3. El vot serà emés pel primer vocal de cada municipi si estiguera present en la sessió, i si no ho està, pel segon vocal del municipi.  
  
4. Cessament  
a) La pèrdua de la condició d'alcalde/essa comporta el cessament com a primer vocal.  
b) Els segons vocals mantindran la seua condició fins que no siguen revocats pel Ple que el va designar o perden la condició de Regidor.  
c) Si la pèrdua de la condició d'alcalde/essa o de regidor/a estiguera motivada per l'extinció del mandat, continuaran com a vocals a la Mancomunitat en funcions només per a l'administració ordinària fins a la presa de possessió dels seus successors.  
d) Si l'Ajuntament deixa de ser membre de la Mancomunitat, els seus representants perdran la condició de vocal.  
  
Article 11. Constitució del Ple  
1. Després de la celebració d'eleccions municipals i una vegada que els ajuntaments hagen comunicat a la Mancomunitat els seus representants, el president en funcions convocarà la sessió plenària per a la constitució i elecció de la Presidència.  
Esta sessió se celebrarà el període dels tres mesos següents a la constitució dels ajuntaments.  
Si no es convocarà en el termini assenyalat quedarà automàticament convocada per a l'últim dia hàbil d'este termini, a les 12.00 h., al lloc de celebració habitual de les sessions plenàries de constitució de la Mancomunitat. El secretari de la Mancomunitat notificarà la convocatòria tot incloent a l'ordre del dia la constitució i elecció de la Presidència.  
  
2. El Ple, en la sessió d'organització considerarà, específicament, les competències a delegar en la Presidència, per tal d'afavorir el bon funcionament de l'organització de la Mancomunitat sense perjudici del seu control pel Ple.  
3. El mandat del Ple de la Mancomunitat es perllongarà fins a la celebració de noves eleccions locals. Després continuarà en funcions fins a la data de la constitució de la nova corporació.  
En eixe període tan sols es podrà dur a terme l'administració ordinària, i en cap cas podran acceptar-se acords per als quals legalment es requerisca una majoria qualificada.  
4. El Ple de la Mancomunitat podrà celebrar sessions a la seu de la Mancomunitat i també a la casa consistorial, o lloc habilitat a l'efecte, dels municipis integrants.  
  
Article 12. Funcions del Ple  
1. Corresponen al Ple de la Mancomunitat totes les competències que la normativa vigent en matèria de règim local atribueix al ple dels ajuntaments, amb les adaptacions pertinents al règim propi de les mancomunitats.  
2. En tot cas correspon al Ple de la Mancomunitat:  
a) Elegir i destituir el president/a.  
b) Intervenir en el procediment de modificació o reforma d'estatuts atenent al caràcter constitutiu o no de dita modificació  
c) Admissió i separació de membres de la Mancomunitat.  
d) Fixar anualment les aportacions econòmiques dels municipis integrants de la Mancomunitat.  
e) Acordar la dissolució de la mancomunitat i nomenar els vocals de la Comissió Liquidadora, així com l'aprovació de la proposta efectuada per esta.  
f) Totes aquelles que li siguen atribuïdes al ple pels presents Estatuts.  
  
  
CAPÍTOL III  
El President. Funcions  
  
Article 13. La Presidència  
1. El titular de la Presidència de la Mancomunitat serà elegit en la sessió constitutiva del Ple de la Mancomunitat, d'entre els vocals que la integren, per majoria absoluta dels drets de vot.  
2. Si cap candidat obté majoria absoluta en primera votació, es procedirà a realitzar una segona votació en la mateixa sessió, entre els dos candidats que hagueren obtingut el major nombre de vots. Resultarà elegit el candidat que obtinga major nombre de drets de vot. En cas d'empat, resultarà elegit el de major edat.  
3. Per a la destitució del president, se seguirà el mateix procediment que l'establert en la legislació vigent per a la destitució de l'alcalde.  
  
4. La durada del mandat del president coincidirà amb el de les respectives corporacions, qualsevol que fora la data de la seua designació.  
  
5. El titular de la Presidència deixarà de ser-ho:  
a) En perdre la condició de vocal.  
b) Per renúncia a la Presidència, que haurà de formular per escrit davant el Ple de la Mancomunitat, el qual adoptarà acord de coneixement i elecció de nou titular de la Presidència en el termini de temps més curt possible.  
c) Pels mateixos motius i en els mateixos termes que la legislació de règim local preveu per a la pèrdua de l'alcaldia de les corporacions locals.  
  
Article 14. Vicepresidència/es  
La Presidència designarà un o més vicepresidències, que la substituiran per l'ordre del seu nomenament en cas d'absència, vacant o malaltia, o abstenció en un procediment.  
  
Article 15. Funcions de la Presidència  
1. Corresponen a la Presidència de la Mancomunitat totes les competències que la normativa vigent en matèria de règim local atribueix a l'alcaldia dels ajuntaments, amb les adaptacions pertinents al règim propi de les mancomunitats.  
2. La Presidència pot delegar l'exercici de les seues competències de conformitat amb el que es preveu a la normativa vigent en matèria de règim local per a la delegació de competències per l'alcalde dels ajuntaments.  
  
  
CAPÍTOL IV  
Comissions informatives  
  
Article 16. Les Comissions Informatives  
1. Les Comissions informatives tindran com a funció estudiar, debatre i informar les matèries o serveis que preste la Mancomunitat dins de les seues competències.  
Podran crear-se quantes comissions informatives es requerisquen tenint en compte el número de serveis que la Mancomunitat preste.  
2. La representació en aquestes comissions correspondrà als municipis adherits.  
  
  
CAPÍTOL V  
Funcionament del Ple  
  
Article 17. Funcionament del Ple  
1. Convocatòria  
a) El Ple celebra sessió ordinària com a mínim una vegada al trimestre. Dins d'aquest límit, correspon al ple decidir la periodicitat d'aquestes sessions i els dies i hores de la seua celebració, mitjançant acord adoptat en sessió extraordinària què haurà de convocar el president dins dels trenta dies següents al de la sessió constitutiva.  
  
Les sessions extraordinàries es celebraran quan així ho decidisca el president o ho sol·licite almenys una quarta part del número legal de vocals que represente com a mínim Œ part de vots del Ple.  
  
b) La notificació de les convocatòries es podrà fer via electrònica, per correu i per qualsevol altre mitjà que deixen constància de la seua recepció. Podrà fer-se individualment a l'integrant de l'òrgan col·lectiu o remetent-la a l'ajuntament del qual forme part. S'adoptaran mesures per a facilitar l'accés dels vocals a la informació relativa als assumptes inclosos a l'ordre del dia.  
2. Celebració de sessions  
a) El ple es constitueix vàlidament amb l'assistència d'1/3 del nombre legal dels seus integrants, que ostenten 1/3 dels drets de vot.  
  
3. Votacions  
a) A les votacions s'utilitzarà el sistema de vot ponderat. Correspondrà a cada municipi un nombre de drets de vot igual al del nombre de regidors que la legislació de règim electoral general determine per al seu ajuntament.  
  
  
TÍTOL III  
Règim jurídic. Personal. Serveis  
  
CAPÍTOL I  
Règim jurídic dels actes  
  
Article 18. Règim jurídic dels actes  
1. Els actes dels diferents òrgans de la Mancomunitat emesos en l'àmbit de les seues competències posaran, com a regla general, fi a la via administrativa.  
2. Els municipis integrants de la Mancomunitat estaran vinculats als acords adoptats en el compliment dels seus fins pels seus òrgans de govern. En els supòsits, previstos en els presents Estatuts o, en el seu cas, en la legislació de la Comunitat Valenciana, pels quals s'exigisca la ratificació pels plens dels ajuntaments afectats, serà necessari que s'acomplisca aquest requisit.  
3. Al municipi seu de la Mancomunitat hi haurà un Registre General d'Entrada i Eixida de Documents. Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
Per tal de facilitar als residents en els municipis membres de la Mancomunitat la presentació de documents relacionats amb esta, els respectius Ajuntaments rebran tota instància, escrit o document adreçat a qualsevol dels òrgans de la Mancomunitat i dins de les vint-i-quatre hores següents els cursarà directament a l'òrgan corresponent.  
  
4. El valencià és la llengua pròpia de la Mancomunitat. És la llengua utilitzada en el seu funcionament ordinari, sense perjudici del compliment i el respecte de la normativa sobre ús de les dues llengües cooficials a la Comunitat Valenciana i de la confecció de documents en altres idiomes per estar adreçats fora de la Comunitat Valenciana i/o de l'Estat Espanyol.  
  
  
CAPÍTOL II  
Personal  
  
Article 19. Personal de la Mancomunitat  
En la condició d'entitat local territorial, en matèria de personal, a la Mancomunitat li és d'aplicació tota la normativa vigent en cada moment per a les entitats locals en matèria de personal, amb les adaptacions pertinents al règim propi de les mancomunitats i als presents Estatuts, amb les següents particularitats:  
a) La direcció del personal de la Mancomunitat correspon a la Presidència.  
b) La Mancomunitat podrà autoritzar la col·laboració d'algun dels seus empleats amb qualsevol dels ajuntaments dels municipis integrants o amb qualsevol de les entitats públiques en les quals té participació. La col·laboració podrà ser de la totalitat o de part de la jornada de l'empleat i tindrà per objecte únicament tasques relacionades amb els serveis prestats per la Mancomunitat.  
Esta col·laboració requerirà la conformitat de l'interessat, l'acord d'ambdues entitats i la concreció de les despeses a assumir per cadascuna d'elles, pel cost de l'empleat.  
c) Dissolució de la Mancomunitat. En cas de produir-se la dissolució de la Mancomunitat, resultarà el que es disposa en l'article 32.3 d'estos estatuts.  
d) A les bases del personal per als aspirants a les diferents places que es convoquen, a més dels requisits que reglamentàriament es determinen es requerirà la titulació corresponent, expedida per l'autoritat acadèmica competent, que en podrà declarar també l'equivalència. L'acreditació del títol de valencià com a requisit per a participar en els processos selectius quan es tracte de proves dirigides a ocupar les diferents places del personal al servei de la Mancomunitat, per tal de satisfer el dret constitucional dels ciutadans a dirigir-se i rebre informació en valencià, s'acreditarà amb el Certificat expedit per la Junta Qualificadora de Coneixements de Valencià o mitjançant qualsevol altre títol de valencià susceptible de ser convalidat per este organisme, d'acord amb el que disposa l'Ordre de 22 de maig de 1989, de la Conselleria de Cultura, Educació i Ciència.  
  
  
CAPÍTOL III  
Serveis  
  
Article 20. Els serveis de la Mancomunitat  
1. La Mancomunitat podrà utilitzar qualsevol de les formes previstes i admeses per a la prestació de serveis pels municipis. Els serveis prestats seran serveis generals i específics.  
2. Són serveis generals els prestats i dirigits de forma general i indiferenciada al conjunt de totes les corporacions locals adherides o als veïns dels seus municipis; així com els serveis bàsics propis de l'administració general de tota administració pública. Es financen amb la quota ordinària.  
3. Són serveis específics els prestats i dirigits de forma específica i concreta a una part de les corporacions locals adherides o als veïns dels seus municipis. Es financen amb la quota específica de cada servei.  
  
4. L'adhesió a un servei específic requereix resolució expressa de cadascun dels municipis que hi participen, amb acceptació de les condicions i termes previstos en el reglament del servei.  
  
  
TÍTOL IV  
Règim econòmic  
  
CAPÍTOL I  
Dels recursos econòmics  
  
Article 21  
1. La hisenda de la Mancomunitat estarà constituïda pels següents recursos:  
a) Ingressos de dret privat.  
b) Taxes i preus públics.  
c) Participació o recàrrecs sobre els tributs de la Generalitat Valenciana o d'altres d'entitats locals que procedisquen, en els termes que s'establisquen a la seua legislació específica.  
d) Subvencions i d'altres ingressos de dret públic.  
e) Operacions de crèdit mitjançant la contractació de préstecs o crèdits concertats en aplicació de la legislació vigent per a les entitats locals.  
f) Multes i sancions.  
g) Aportacions dels municipis mancomunats.  
h) Totes aquelles formes d'ingressos previstes en la legislació vigent.  
2. Per a la imposició, exacció, liquidació i cobrament dels recursos enumerats a l'article anterior caldrà:  
2.1 Per als ingressos de la lletra b, així com per als recàrrecs sobre tributs, aprovar les corresponents ordenances fiscals i/o aquells acords administratius necessaris per a la seua exigència. Les ordenances fiscals corresponents, una vegada aprovades, tindran força obligatòria en tots els municipis que integren la Mancomunitat.  
2.2 Per a la resta d'ingressos, resolució de l'òrgan de la Mancomunitat que resulte competent en funció de la matèria.  
3. Correspondrà als Municipis facilitar a la Mancomunitat tota la informació que calga per a la formació de padrons, altes, baixes i altres modificacions referides als contribuents afectats pels distints serveis que constituïsquen els fins regulars dels articles anteriors.  
  
4. La Mancomunitat podrà, en tot moment, pels seus propis mitjans, comprovar la veracitat i exactitud de les dades a que fa referència el número anterior.  
5. Per a l'establiment o modificació dels preus públics s'estarà en allò que es regula a la legislació vigent.  
  
Article 22. Aportacions dels municipis  
1. Les aportacions dels municipis integrants de la Mancomunitat podran ser en concepte de quota general, específica o extraordinària.  
2. La quota general atendrà les despeses de l'activitat general de la Mancomunitat. S'exigirà i serà obligatòria per a tots els municipis integrants. El seu import s'aprovarà pel Ple de la Mancomunitat i consistirà en la fixació d'una xifra anual per cada habitant de dret de cada municipi, d'acord amb el padró municipal d'habitants a data 1 de gener de l'any anterior.  
3. La quota específica atén a les despeses generades per un servei concret i determinat d'adhesió voluntària. L'import de cada quota específica es fixarà per resolució de la Presidència, prèvia audiència als municipis adherits al servei, la qual es farà de forma simultània a la liquidació provisional de la quota.  
La resolució determinarà l'import a liquidar de forma clara i objectiva, tot ajustant-la a la diferència entre les despeses, de tot tipus, necessàries per a la prestació del servei i els ingressos o subvencions afectats; tot distribuint-la entre els pobles adherits al servei, amb l'aplicació dels següents mòduls:  
- Nombre d'habitants de dret.  
- Nombre d'habitatges.  
- Volum del pressupost.  
- Base imposable sobre els Béns Immobles.  
- Consum realment efectuat del servei.  
- Qualsevol altre criteri o combinació de criteris que determine de forma objectiva la quantitat a ingressar.  
4. La quota extraordinària o derrama podrà imposar-se amb motiu de despeses extraordinàries, d'acord a les bases que s'aproven a l'efecte pel Ple de la Mancomunitat.  
5. Les aportacions municipals tindran el caràcter de despeses obligatòries de pagament preferent.  
6. Simultàniament a les liquidacions de quotes, la Presidència podrà aprovar la compensació d'obligacions/drets pendents amb els municipis adherits. La compensació es farà prèvia audiència al municipi, la qual es farà de forma simultània a la liquidació de la quota.  
  
7. Podrà aprovar-se l'obligació de domiciliar en un compte bancari el pagament de la quota. En tractar-se d'una quota específica, este extrem haurà de figurar en el reglament del servei. Podrà, així mateix, establir-se una reducció percentual de la quota a ingressar, per la domiciliació del seu pagament.  
  
Article 23  
1. Les aportacions econòmiques dels Municipis es realitzaran en la forma i terminis que determine el Ple. El pagament de les aportacions dels municipis podrà fraccionar-se per mensualitats, trimestres o qualsevol altra periodicitat que s'acorde. Cas que un Municipi es retarde en el pagament de la seua quota més d'un trimestre, la Presidència requerirà el seu pagament en el termini de 20 dies. Transcorregut aquest termini sense haver-se fet efectiu el deute, la Presidència podrà sol·licitar dels òrgans de l'administració central, autonòmica o provincial, la retenció de les quotes pertinents amb càrrec a les quantitats que per qualsevol concepte foren liquidades a favor de l'ajuntament deutor amb la finalitat de ser entregades a la Mancomunitat.  
2. Esta retenció està autoritzada expressament pels ajuntaments dels municipis integrants amb la seua adhesió a la Mancomunitat, sempre que s'acompanye la certificació de descobert reglamentària en cada cas.  
  
3. El manteniment reiterat en situació de deutor a la Mancomunitat per part d'una Entitat Local serà causa suficient per a procedir a la seua separació definitiva. Les quantitats endeutades i les despeses que se'n deriven podran reclamar-se de conformitat amb els apartats 1 i 2 d'este article. Per a la separació definitiva se seguirà el procediment previst en l'art. 29.2 d'estos estatuts.  
  
  
CAPÍTOL II  
Del pressupost  
  
Article 24. El pressupost  
1. La Mancomunitat aprovarà anualment un pressupost de conformitat amb allò disposat a la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer, i dels drets de venciment o que es previnguen realitzar al llarg del corresponent exercici econòmic.  
3. S'inclouran en el pressupost les inversions que es pretenguen realitzar, així com llurs fonts de finançament.  
  
  
CAPÍTOL III  
Del patrimoni  
  
Article 25. El patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé en el moment de la seua constitució o amb posterioritat. A l'efecte haurà de formar-se un Inventari de conformitat amb allò disposat a les disposicions vigents en la matèria i rectificar-se anualment.  
2. La participació de cada entitat mancomunada en este Patrimoni es fixarà tant inicialment, com a partir d'este moment en funció del nombre d'habitants de dret de cada Entitat d'acord amb el darrer padró. No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
  
  
TÍTOL V  
Vigència, modificació d'estatuts i dissolució de la Mancomunitat  
  
CAPÍTOL I  
Vigència de la Mancomunitat  
  
Article 26  
La Mancomunitat es constitueix per temps indefinit.  
  
  
CAPÍTOL II  
Modificació dels estatuts  
  
Article 27. Modificació dels estatuts  
1. Correspon al Ple de la Mancomunitat resoldre al respecte de la modificació dels Estatuts.  
2. Si la modificació que es pretén afecta aspectes constitutius, l'acord del Ple suposarà l'aprovació de la memòria justificativa i del projecte d'estatuts modificats, que dóna inici al procediment; tot seguint-se el procediment de conformitat a la legislació aplicable.  
3. Si la modificació no afecta a aspectes constitutius, l'acord del Ple dóna fi al procediment. L'acord serà sotmés a informació pública pel termini d'un mes, amb inserció d'anunci al Tauler de la Mancomunitat i al diari oficial. De no presentar-se cap al·legació, ni reclamació, l'acord seria definitiu sense més tràmits.  
  
  
CAPÍTOL III  
Adhesió a la Mancomunitat  
  
Article 28. Adhesió a la Mancomunitat  
1. La incorporació a la Mancomunitat d'un nou Municipi no suposarà l'alteració dels seus elements constitutius. La incorporació requereix que assumisca les obligacions que es desprenen dels presents Estatuts, i en qualsevol cas:  
a) Aprovació de la sol·licitud d'incorporació i de l'acceptació dels Estatuts de la mancomunitat pel vot favorable de la majoria absoluta del Ple de la Corporació interessada.  
b) Aprovació de l'acceptació de la incorporació pel vot favorable de la majoria absoluta del Ple de la Mancomunitat.  
2. Als acords a aprovar s'haurà de resoldre, necessàriament, respecte de l'aportació inicial dels Municipis incorporats a la Mancomunitat, amb posterioritat a llur constitució, vindrà determinada:  
a) Per l'índex de Patrimoni de la Mancomunitat per habitant, multiplicat pel nombre d'habitants de dret de l'Entitat que sol·licita la inclusió.  
b) Aportarà també la part proporcional que li corresponga del patrimoni concret assignat al servei individualitzat en què s'integre el Municipi, tenint-hi en compte els valors de ponderació de l'adquisició i que s'han d'aplicar al Municipi que sol·licita la inclusió. Cas de no existir este patrimoni, aportarà la quota resultant de multiplicar la quantitat a que es refereix l'apartat 2 de l'article 22, pel nombre d'habitants de dret del municipi i per un nombre d'anys que no podrà excedir de cinc. La quota resultant d'esta valoració, podrà ser exigida en el moment de la incorporació de l'Entitat Local a la Mancomunitat o quedar diferida per al supost de la dissolució, o en el seu cas, separació de la Mancomunitat.  
  
3. Així mateix, haurà d'aportar totes les despeses que s'originen amb motiu de llur inclusió en la Mancomunitat.  
  
  
CAPÍTOL III  
Separació de municipis  
  
Article 29. Separació de municipis de la Mancomunitat  
1. Separació voluntària. Qualsevol dels ajuntaments membres podrà separar-se voluntàriament de la Mancomunitat, prèvia comunicació amb, almenys, un any natural d'anticipació i la liquidació dels deutes pendents, sempre que haja transcorregut un període mínim de tres anys de la seua pertinença a la Mancomunitat i tramés el corresponent expedient de conformitat amb la legislació vigent. El Ple de la Mancomunitat haurà d'aprovar per majoria absoluta la sol·licitud voluntària de separació dels Ajuntaments membres.  
2. Separació forçosa. Seran causes de separació forçosa de municipis:  
a) El persistent incompliment del pagament de les seus aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a les quals estiga obligat pels Estatuts.  
Per a la separació forçosa serà imprescindible l'acord del Ple de la Mancomunitat per majoria absoluta i ratificació, almenys per igual nombre de les entitats mancomunades, excepte aquella que siga objecte de separació i el compliment de tots els tràmits previstos a l'apartat 4 de l'art. 96 de Llei 8/2010, 23 de juny, de Règim Local de la Comunitat Valenciana.  
  
Article 30. Liquidació econòmica dels Municipis separats  
1. La separació d'una o diverses Entitats Locals requerirà que aquestes abonen prèviament els seus deutes pendents amb la Mancomunitat. No obstant això, produïda la separació, esta no obligarà al Ple de la Mancomunitat, quedant el corresponent dret en suspens fins que es dissolga la Mancomunitat, data en la qual se'ls abonarà la part alíquota que els corresponga en els béns de la Mancomunitat.  
  
Article 31. Causes de la dissolució  
La Mancomunitat es dissoldrà per algun dels següents motius:  
a) Per desaparició del fi per al qual fou creada amb la constitució de l'ens comarcal que, per a l'àmbit natural de la comarca, resulte de la futura Llei de les Corts Valencianes reguladora de les comarques i la seua integració en eixe ens.  
b) Quan així ho acorde el Ple de la Mancomunitat i els Ajuntaments mancomunats amb el vot favorable de la majoria absoluta del nombre legal dels seus membres.  
c) Per dur-se a terme la prestació dels serveis objecte d'esta per l'Estat o comunitat autònoma, mitjançant l'absorció de les competències municipals respectives.  
  
  
CAPÍTOL V  
Procediment de dissolució  
  
Article 32. Procediment de dissolució de la Mancomunitat  
1. Quan els Ajuntaments mancomunats decidisquen dissoldre la Mancomunitat, adoptaran el corresponent acord previ en el qual manifesten este propòsit, requerint-se per a la seua validesa la majoria absoluta de vots del nombre legal dels seus membres.  
2. A la vista dels acords municipals, el Ple de la Mancomunitat, en el termini de trenta dies següents a la recepció de la comunicació d'estos, nomenarà una comissió liquidadora, composada pel president i al menys quatre vocals.  
A més s'integraran, per tal d'acomplir llurs funcions assessores, el Secretari, i també l'Interventor. Podrà igualment convocar a les seues reunions a experts determinats, tan sols a l'efecte d'escoltar la seua opinió o preparar informes o dictàmens en temes concrets de llur especialitat.  
3. La Comissió, en el termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits i relacionarà el seu personal, procedint més tard a proposar al Ple de l'entitat l'oportuna distribució o integració d'aquests amb els ajuntaments mancomunats, tot tenint en compte les mateixes dades que hagen servit per a la formació del patrimoni.  
  
També assenyalarà el calendari d'actuacions liquidadores, que no excedirà de sis mesos.  
4. La proposta, per tal d'ésser aprovada vàlidament, requerirà el vot favorable de la majoria absoluta dels membres del Ple de l'Entitat.  
  
5. En tot cas, verificada la integració del personal en las respectives municipalitats, seran respectats tots el drets de qualsevol ordre o naturalesa que este tinga en la Mancomunitat.  
6. L'acord adoptat serà remés a tots els ajuntaments integrants de l'entitat per al seu sotmetiment a informació publica durant un mes. Es requerirà informe de la conselleria competent i de la Diputació Provincial.  
7. A la vista del resultat de la informació pública i dels informe emesos, el Ple de la Mancomunitat aprovara per majoria absoluta, la dissolució i Liquidació de la Mancomunitat i distribució del seu patrimoni i del seu personal, tot manifestant-se respecte la data de l'efectivitat de la dissolució.  
8. El Ple de cadascun dels municipis integrants de la mancomunitat adoptarà acord, per majoria absoluta, d'aprovació de la dissolució i liquidació.  
9. Una vegada aprovada, la liquidació serà vinculant per als ajuntaments mancomunats i comportarà la integració del patrimoni i del personal en les respectives municipalitats.  
10. Finalment, l'expedient serà remés a la Generalitat per a la seua publicació en el diari oficial i la seua anotació en el registre d'entitats locals.  
  
  
DISPOSICIONS ADDICIONALS  
  
La relació de municipis esmentada en l'article 1, apartat 2, s'entén sense perjuí del resultat de l'acord plenari dels respectius municipis sobre aprovació dels Estatuts i adhesió a la Mancomunitat. No s'integraran aquells municipis que no s'hagen adherit a la Mancomunitat mitjançant acord dels respectius plenaris  
  
  
  
DISPOSICIONS FINALS  
  
Primera  
En allò no previst pels presents estatuts, resultarà d'aplicació allò establert en la legislació per a les entitats locals.  
  
Segona  
El present estatut entrarà en vigor el dia següent al de la seua completa publicació en el Diari Oficial de la Comunitat Valenciana i continuarà vigent fins la seua modificació o derogació expressa.»